กรุงเทพมหานคร เตรียมพร้อมให้บริการวัคซีนป้องกันไข้หวัดใหญ่ 7 กลุ่มเสี่ยง  1 พฤษภาคม - 31 สิงหาคม 2564
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า กรุงเทพมหานครได้จัดเตรียมวัคซีนป้องกันโรคไข้หวัดใหญ่ เพื่อให้บริการกับประชาชนกลุ่มเสี่ยง 7 กลุ่ม ได้แก่  หญิงตั้งครรภ์อายุครรภ์ 4 เดือนขึ้นไป  เด็กอายุ 6 เดือนถึง 2 ปี  ผู้ป่วยโรคเรื้อรัง 7 กลุ่มโรค ผู้สูงอายุตั้งแต่ 65 ปีขึ้นไป ผู้พิการทางสมองที่ช่วยเหลือตนเองไม่ได้ โรคธารัสซีเมีย ผู้ที่มีภูมิคุ้มกันบกพร่อง (รวมผู้ติดเชื้อ HIV ที่มีอาการ) และโรคอ้วน ผู้ที่มีน้ำหนักมากกว่า 100 กิโลกรัม ซึ่งทำการรักษาในโรงพยาบาลสังกัดและศูนย์บริการสาธารณสุข  กรุงเทพมหานครทุกแห่ง สามารถจองสิทธิฉีดวัคซีนล่วงหน้าได้ จนถึงวันที่ 30 เมษายน 2564 ผ่านช่องทาง สายด่วน สปสช. โทร.1330 กด 1 จากนั้นกด 8 ตั้งแต่เวลา 08.30 น.-17.00 น. ทั่วประเทศ หรือ Health Wallet ภายในแอปพลิเคชัน “เป๋าตัง” และเข้ารับบริการฉีดวัคซีนได้ตั้งแต่วันที่ 1 พฤษภาคม - 31 สิงหาคม 2564  สำหรับประชาชนที่ไม่อยู่ในข่าย 7 กลุ่มเสี่ยง หากเกิดอาการป่วยเป็นไข้หวัดและอาการไม่ดีขึ้นภายใน 48 ชั่วโมง ให้รีบพบแพทย์ทันที โดยประชาชนผู้มีสิทธิบัตรทองสามารถเข้ารับบริการตามสิทธิที่หน่วยบริการประจำโดยไม่เสียค่าใช้จ่าย อย่างไรก็ตาม แนวทางการป้องกันโรคไข้หวัดใหญ่และโรคโควิด-19 ที่ดีที่สุดในขณะนี้คือ การดูแลรักษาตัวเองให้แข็งแรง ด้วยการรับประทานอาหารให้ครบ 5 หมู่ หมั่นออกกำลังอย่างสม่ำเสมอ งดการดื่มเครื่องดื่มแอลกอฮอล์ รวมทั้งเมื่อออกจากบ้านต้องสวมใส่หน้ากากอนามัย ล้างมือด้วยเจลแอลกอฮอล์และเว้นระยะห่างทางสังคม